Der er udsigt til store tab for kartoffelavlerne ovenpå en sommer med ualmindeligt høje temperaturer.

Over to millioner kroner. Så meget forventer kartoffelavler Per Christensen fra planteavlsgården Redet ved Hjallerup i tab ovenpå den varme sommer. Ligesom de fleste andre, der arbejder inden for landbrug, har han fulgt vejrudsigterne tæt. - Det har været noget af en spændende sæson, vi har været igennem, siger Per Christensen. Kartoffelavleren har 320 hektar kartoffelmarker, og som det ser ud nu, regner han med at tabe 7000 kroner pr. hektar på grund af sommerens høje temperaturer. Det svarer til et fald i udbyttet på 20 procent. Ved LandboNord har landbrugskonsulent Henrik Krogh hørt om kartoffelavlere, som forventer et udbytte, der er 80 procent lavere, end det plejer at være. - Vi har haft en meget tør sommer, og kartoflerne har et forholdsvis begrænset rodnet. Det vil sige, at de bliver ekstra hårdt ramt, siger landbrugskonsulenten. Kartoffelhøsten fortsætter frem til november, og ved Hjallerup krydser Per Christensen nu fingre for, at vejret vil være med ham og hans kolleger – og måske kan en højere stivelsesprocent betyde, at tabet ikke bliver nær så voldsomt som frygtet.